Virallinen lehti nro C 341 , 29/11/1999 s. 0067



KIRJALLINEN KYSYMYS E-0195/99 esittäjä(t): Christof Tannert (PSE) komissiolle (11. helmikuuta 1999) Aihe: EU:n ohjelmat Namibiassa Voiko komissio ilmoittaa, milloin, minkälaisia, kuinka paljon sekä mille alueille ja keille kumppaneille Namibiassa on myönnetty tai aiotaan myöntää varoja seuraavia hankkeita varten: a) eläinten sairauksien valvontaohjelma ja b) Euroopan komission tukema karjan markkinointihanke? Komission jäsenen João de Deus Pinheironkomission puolesta antama vastaus (18. maaliskuuta 1999) Namibian kotieläintuotannolle annetaan apua osana maan itsensä määrittelemää ja toteuttamaa alakohtaista politiikkaa. Kyseisen politiikan olennaisia tekijöitä ovat kestävä kehitys, investointien pitkäaikaisuus, toimien varmistaminen ja toteuttaminen kansallisin voimavaroin sekä kansallisten eläinlääkintälaitosten vastuun lisääminen. Tällä politiikalla pyritään takaamaan pienviljelijöiden tulotason paraneminen, endeemisten eläintautien torjuminen ja lihan vientivalmiudet. Tässä yhteydessä Namibialle on annettu eteläisen Afrikan eläintautien valvontaohjelman (Southern African animal desease control programme - SADC) yhteydessä yli 1,4 miljoonaa euroa. Tämän ohjelman toteutus on jo päättymäisillään. Kansalliset eläinlääkintälaitokset ovat vastanneet ohjelman täytäntöönpanosta. Ohjelmalla pyritään ensisijaisesti suojelemaan Namibian karjaa naudan tarttuvalta keuhkorutolta sekä suu- ja sorkkataudilta. Ohjelmaa toteutetaan lähes yksinomaan eristysvyöhykkeen pohjoispuolella olevien pienviljelijöiden parissa. Rahavaroilla hankitaan pääasiassa rokotteita. Ohjelman avulla on voitu panna vireille kotieläinmarkkinoita koskevia tutkimuksia sekä aloittaa kotieläintuotannon kehittäminen maan pohjoisosissa. Ohjelman avulla on myös pystytty käynnistämään kansallista politiikkaa koskeva vuoropuhelu, jonka avulla pyritään löytämään keinot rahoittaa joko suoraan tai välillisesti rokotuskampanjoita (teurastusmaksujen käyttöönotto kustannusten kattamiseksi). Vaikka Namibia ei alunperin osallistunut alueelliseen tsetsekärpäs- ja trypanosomiaasiohjelmaan, sille on varattu 200 000 euron viitemäärä erityisesti tätä tarkoitusta varten, minkä avulla Namibia on pystynyt osallistumaan tähän alueelliseen ohjelmaan. Kansalliset eläinlääkintälaitokset vastaavat tämän ohjelman toteuttamisesta. Namibian valtio on rahoittanut itse suurimman osan välineistä ja sen alueella toimintaan osallistuvasta henkilöstöstä. Hankkeen toteutus on parhaillaan päättymässä, mutta maan talousarvioon on varattu määrärahoja toimien jatkamiseen. Kotieläinten kaupan pitämistä koskevaan kansalliseen hankkeeseen, jonka arvo on 3,75 miljoonaa euroa, liittyy 20. joulukuuta 1995 allekirjoitettu rahoitussopimus. Hanketta toteutetaan Namibian pohjoisosissa (eristysvyöhykkeen pohjoispuolella) ja sen yleistavoitteena on lisätä näillä alueilla asuvien pienviljelijöiden reaalituloja, jotka saadaan kotieläinten myynnistä. Kansallisten eläinlääkintälaitosten toteuttama hanke koostuu pääasiassa seitsemän karanteenikarjatilan kunnostamisesta tai perustamisesta. Nämä tilat sijaitsevat lännestä (Kunene) itään (Caprivi) eristysvyöhykkeen varrella. Toimet koskevat infrastruktuurin, asumisolojen, toimistotilojen ja vesihuollon parantamista sekä välineiden hankkimista kullekin tilalle. Eläinlääkintälaitokset vastaavat näiden tilojen hoidosta. Tämä hanke on Namibian kotieläinalan kehityspolitiikan mukainen ja se täydentää muita yhteisön toimia parantamalla maan pohjoisosien pienviljelijöiden tulotasoa. Tällä tavoin se helpottaa maaseudun kehittämisohjelmien täytäntöönpanoa ja varmistaa niiden kestävyyden (tuki neuvonta- ja tiedotustoimille, osuuskunnille sekä pienimuotoisille hankkeille). Lisäksi se tukee alueellisia eläinsairauksien torjuntakampanjoita estämällä endeemisten tautien leviämisen eristysvyöhykkeen eteläpuolelle. Se myös turvaa Namibian valmiudet viedä lihaa kaupallisilta alueilta Etelä-Afrikkaan ja yhteisöön (Lomén yleissopimuksen naudanlihasta tehdyn pöytäkirjan mukaisesti), millä varmistetaan valuuttatulot.